સેલ્ફી સ્માર્ટફોનની અને ટૅકનોલૉજીની પેદાશ છે. સેલ્ફી એટલે પોતાની જાતનો ફોટો ફોન દ્વારા કે વેબકેમથી અરીસામાં કે સીધેસીધો ક્લોઝ અપ લેવો અને ઇન્સ્ટાગ્રામ, ટ્વિટર, ફેસબુક, વોટ્સએપ કે અંગત મેઇલ પર બીજા સાથે શેઅર કરવો. આમ જોઇએ તો પોતાની જાતને પ્રેમ કરતાં નારસિસ પ્રવૃત્તિ કહી શકાય. ટૅકનોલૉજીએ માણસોની માનસિકતા બદલવામાં ખાસ્સો ભાગ ભજવ્યો છે. આપણે વધુને વધુ સેલ્ફ ઓબસેસ થતાં જઈએ છીએ એવું નથી લાગતું ? સ્ત્રીઓ નવા કપડાં પહેરે કે પોતાનો ફોટો પાડીને મિત્રોની વાહ વાહ મેળવવા તરત જ મોકલે. એ સિવાય પણ કંઇક ખાતા, ટ્રેનની રાહ જોતા, ફિલ્મ કે કોઇ ઇવેન્ટમાં કે પછી નવી હેરસ્ટાઈલ બતાવતાં ફોટાઓ પુરુષો પણ પાડે અને મિત્રો સાથે શેઅર કરે.ફરવા જાય તો પણ સ્થળની સાથે પોતાના ફોટાઓ લોકો પાડે જ છે. આ સેલ્ફી મોટેભાગે સ્ત્રીઓ અને ટીનેજર વાપરે છે એવું સતત કહેવાતું હતું. પણ હવે તો દિનબદિન પુરુષોની સંખ્યા એમાં ઉમેરાતી જાય છે.